# Lääne-Harju valla Kogukonnakomisjoni koosoleku protokoll november 2023

Aeg: 16.11.2023, kell 18.00-20.30

Koht: Vasalemma kogukonnamaja

Osalejad kohapeal: Heiki Hõimoja, Krista Maaro, Eve Jakobson, Guido Leibur, Kalle Kalbre, Eero Salumäe, Urve Truubon, Marju Algvere, Jaana Ojala, Kairi Niinepuu-Mark

Veebis: Andrus Saliste

Külalised : Kadri Kurm, Marju Piirimägi, Jaanus Saat, Kadri Kauksi

Koosolekut juhatas Andrus Saliste, protokollis Krista Maaro

Päevakord:

1. Koolitoidu eelnõu kokkuvõte.

2. Vasalemma piirkonna teemad.

3. Lisaeelarve tutvustus – J. Saat

4. Rohevalla tegemiste ülevaade 2023.

5. Komisjoni töökorra täiendused, arutelu ja kinnitamine.

6. Rollid 2024.

7. Detsembri koosoleku koht, teema ja aeg.

Kokkuvõte:

1. Riigi poolt eraldatavat söögiraha pole aastaid suurendatud, paljud KOVid on juba läinud sellele lisaraha küsimise teed.

Lapsevanem maksab ettemaksu kontole, sealt võetakse raha vastavalt tegelikule tarbimisele. Lapsevanem saab nädala menüüd vaadates panna kirja mis päevadel tema võsuke tarbib ettemaksu kontol olevat toiduraha ja millal mitte.

Suureks probleemiks on laste toitumisharjumused, komisjoniliikmed on huvitatud toitumisnõustaja teenusest lastele.

2. - Vasalemma raudteejaama hoone suhtes peab vald riigiga läbirääkimisi.

Kui vald saab hoone enda käsutusse, tuleb see korda teha. Tuleb mõelda, mida hoonega ette võtta. Võibolla viia kogukonnamaja õle hoopis jaamahoonesse. Mingeid konkreetseid samme hetkel planeeritud pole.

- Karjäär jääb tegutsema endistviisi. Laoplatsi, millest on juttu olnud, Vasalemma karjääri ei tule.

J. Ojala – Kuidas on hetkel Klooga uuringualaga, kas uuringud on juba tehtud?

J. Saat – Ei ole veel.

 - Kuidas on Paldiski pumplaga?

J. Saat – Ehitusluba on väljastatud, otsitakse ehitajat.

 - Rallikrossirada ümbritsev maa kuulub riigile.

J. Saat – Korraldada saab vaid ametlikke võistlusi. Edaspidi anname korraldajatele selgema sõnumi, et peale ürituse lõppu tuleb tagada esialgne puhtus ja kord (nt korraldada prügikoristus ja äravedu, heinapallide jmt ära viimine).

3. J. Saat – Soovin tutvustada komisjonile lisaeelarvet.

Uue maamaksu korraldusega väheneb valla tulubaas. Laulasmaal avati 80 uut lasteaia kohta, mis tulubaasi veidi tõstis. Kõige suurem kulu on riiklik toimetuleku toetus. Laenude juures on kulusid mitmekordselt suurendanud euribori tõus.

Üldine märkamine – Haljasalade niitmine on ka kulu. Kas peab nii tihti niitma? Suvel niideti nii, et mulda ja sammalt lendas, muru polnud ollagi.

K. Kalbre – On teada, et riik planeerib Laulasmaa-Lohusalu tee uut projekti. Kuidas on vallal plaanid kergliiklusteega. Kas ei oleks mõistlik praegu koostada ka kergliiklustee projekt, et siis kui kunagi sõidutee ehitamiseks läheb saaks ühildada ka kergliiklustee ehituse, projekt oleks olemas. Lohusalus on kodanik, kes oleks valmis rahaliselt panustama kergliiklustee projekti koostamisse.

J. Saat – Suurepärane, ole hea jaga kontakti.

**Lepiti kokku, et detsembrikuu koosolekul tutvustab vallavanem järgmise aasta eelarvet.**

4. K. Niinepuu-Mark andis ülevaate Rohevalla töögrupi senistest tegemistest. Toimunud on erinevaid seminare, praktikume, loodud interaktiivne loend kohalikest ettevõtetest ning avatud on mitmed toidujagamis kapid koduvallas.

Toidujagamis kappe on meie eeskujul ja kaasabil avatud ka teistes omavalitsustes. Meie piirkonnas on hea koostöö kohalike väikeettevõtjatega ja Laulasmaa Selveriga. Vasalemmas on heaks partneriks Vasalemma Põhikool, kooli esindaja hoiab ka kapi korras.

Plaanis on toidujagamis kappe avada päevas paariks tunniks vaid tegelikele abivajajatele. Hetkel tegeleme lahenduste otsimisega, kuidas seda korraldada.

K. Maaro – Mis siis saab, kui keegi soovib sel ajal just kappi täita?

K. Niinepuu-Mark – Sel ajal lihtsalt ei saa täita, tuleb tulla teisel ajal.

5. Komisjoni esimees tutvustas liikmetele Komisjoni töökorra täiendusi, eesmärgiga uus töökord vastu võtta ja kinnitada.

Töökorda lisatud muudatused tekitasid tugevat diskussiooni ja mitmes punktis jäid liikmed eriarvamustele ja uut töökorda ei kinnitatud.

**Otsustati: Dokument laadida Kogukonnakomisjoni kausta, kus komisjoniliikmed saavad teha kirjalikke parandusettepanekuid kuni 8. detsembrini. Detsembrikuu koosolekul vaadatakse ettepanekud üle ja võimalusel kinnitatakse uus töökord.**

6. A. Saliste – Teen ettepaneku detsembri koosolekul valida komisjonile uus juhtgrupp.

**Otsustati: Detsembrikuu koosolekul korraldada uue juhtgrupi valimine. Selleks on vaja komisjoniliikmete maksimaalset osalemist ja enne koosolekut peavad olema esitatud kandidaadid.**

**Otsustati kinnitada komisjoniliikmeteks U. Truubon ja M. Algvere.**

**Järgmine koosolek toimub: 14. detsembril, algusega kl 18.00, asukoht veel teadmata.**